**Procedūra**

**eksaminētāja sertifikāta pretendentiem**

(sākotnējai iegūšanai, pagarināšanai, atjaunošanai un privilēģiju paplašināšanai)

Lai pilots saņemtu eksaminētāja (FE, IRE, CRE, TRE, SFE, FIE) sertifikātu, pagarinātu, papildinātu vai atjaunotu to, jāievēro sekojoša procedūra:

**1. solis:** Pieteikuma iesniegšana

Pirms eksaminētāja sertifikāta pretendents (turpmāk – Pretendents) uzsāk teorētisko un praktisko apmācību, tam jāsaņem apstiprinājums no CAA.

Lai saņemtu apstiprinājumu, Pretendentam jāiesniedz CAA sekojoši dokumenti:

* 1. **pieteikuma oriģināla**, kur aizpildītas attiecīgās 1.-11. sadaļas;
	2. **dokumentu kopijas**, kas apstiprina pretendenta pieredzi saskaņā ar pieteikumu (visai informācijai, ko pretendents par sevi minējis pieteikumā jābūt pierādāmai uzrādot attiecīgu dokumentāciju – apliecības, sertifikāti, lidojumu pieredze utt., sk. pieteikuma 10. punktu);
	3. **rekomendācija no organizācijas** (mācību organizācija, operators vai cita ar aviāciju saistīta organizācija), kurā norādīts eksaminētāja nepieciešamības iemesls un pamatojums pretendenta atbilstībai eksaminētāja statusam.

Visi augstāk minētie dokumenti iesniedzami CAA sekretariātā ar norādi **Mācību un eksaminēšanas nodaļai** klātienē, vai sūtot pa pastu (sk. CAA mājas lapā: <https://www.caa.gov.lv/lv/iestades-kontakti> adresi).

**2. solis:** Pieteikuma izskatīšana

Pēc visu augstāk minēto dokumentu saņemšanas, Mācību un eksaminēšanas nodaļa izvērtē Pretendentu un 14 dienu laikā sniedz atbildi (sk. pieteikuma 12. sadaļu). Gadījumos, kad Pretendents nav iesniedzis visu augstāk minēto dokumentāciju, CAA pieteikumu noraida līdz brīdim, kad Pretendents iesniedzis pieteikumu atbilstoši 1. solim.

Ja, izvērtējot Pretendenta pieteikumu, atklājas, ka iesniegtā informācija nav pietiekoša, lai piešķirtu apstiprinājumu, CAA var pieprasīt papildus informāciju un to apstiprinošus dokumentus. Šādā gadījumā atbilde Pretendentam tiek sniegta 14 (četrpadsmit) dienu laikā kopš saņemta visa papildus pieprasītā informācija / dokumentācija.

**3. solis:** Pieteikuma apstiprināšana

Ja Pretendents **tiek apstiprināts**, CAA rakstiski informē:

* 1. Pretendentu;
	2. organizāciju, kas sniegusi rekomendāciju;
	3. mācību organizāciju, kas autorizēta veikt eksaminētāju apmācību.

Ja Pretendents **tiek noraidīts**, CAA rakstiski informē organizāciju, kas sniegusi rekomendāciju klāt pievienojot skaidrojumu par noraidīšanas iemesliem.

**4. solis:** Pretendenta apmācība

Pēc CAA apstiprinājuma saņemšanas, Pretendents var uzsākt teorētisko un praktisko apmācību, ko nodrošina CAA vai mācību organizācija, kas autorizēta veikt eksaminētāju apmācību.

Sākot ar 2017. gadu, eksaminētāju standartizācijas kursa seminārs notiek 1x gadā pēc sekojoša grafika:

* maijā (sekot līdzi plānotajiem datumiem CAA mājas lapā);
* novembra pēdējā ceturtdienā – komercaviācijai.

Katra pretendenta pienākums ir savlaicīgi ieplānot semināra apmeklējumu. Papildus grupu vai individuāla apmācība ārpus noteiktā grafika netiek veikta.

**5. solis:** Sertifikāta saņemšana

Lai saņemtu Eksaminētāja sertifikātu, pēc apmācībām Pretendentam jāiesniedz CAA sekojoši dokumenti:

* 1. **sertifikāta** par eksaminētāju standartizācijas kursa semināra apmeklējumu **oriģinālu**;
	2. **pieteikuma oriģināla**, kur par apmācību atbildīgā iestāde aizpildījusi 13. sadaļu;
	3. **pieteikuma un ziņojuma veidlapa eksaminētāja kompetences novērtēšanai** (oriģināls);
	4. FSTD kvalifikācijas sertifikāta kopija (ja c) punktā minētā pārbaude veikta trenažierī).

Pēc visu augstāk minēto dokumentu saņemšanas, Mācību un eksaminēšanas nodaļa izvērtē tos un 14 dienu laikā Pretendentam izsniedz eksaminētāja sertifikātu.

**Piezīme:** Eksaminētāja sertifikāts un tā darbības termiņš jānorāda pilota apliecībā, kas nozīmē – jaunas pilota apliecības izdošanu.